Návrh rozhodnutie Rady o ustanovení pozície Spoločenstva v Medziamerickej komisii pre tropické tuniaky /* KOM/2009/0218 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 5.5.2009 K(2009) 218 v konečnom znení Návrh ROZHODNUTIE RADY o ustanovení pozície Spoločenstva v Medziamerickej komisii pre tropické tuniaky DÔVODOVÁ SPRÁVA Podľa článku 300 ods. 2 druhého pododseku Zmluvy o ES sa pozície Spoločenstva v oblastných rybolovných organizáciách, ktoré majú prijať rozhodnutia s právnymi účinkami, ktoré však nedopĺňajú ani nemenia inštitucionálny rámec dotknutých dohôd, v súvislosti s takýmito rozhodnutiami prijímajú kvalifikovanou väčšinou rozhodnutím Rady na návrh Komisie. S ohľadom na túto povinnosť a po prijatí podobných rozhodnutí týkajúcich sa Medzinárodnej komisie pre zachovanie atlantických tuniakov, Všeobecnej rybárskej komisie pre tuniaky Stredozemného mora a Indického oceánu a podobné návrhy Európskej komisie pre iné oblastné regionálne organizácie navrhuje Európska komisia týmto rozhodnutím ustanoviť pozíciu Spoločenstva v Medziamerickej komisii pre tropické tuniaky. Tento návrh sleduje rovnaký cieľ ako v ostatných oblastných rybolovných organizáciách, a to zabezpečiť konzistentnosť. Návrh ROZHODNUTIE RADY o ustanovení pozície Spoločenstva v Medziamerickej komisii pre tropické tuniaky RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 37 v spojení s jej článkom 300 ods. 2 druhým pododsekom, so zreteľom na návrh Komisie, keďže: (1) V článku 33 Zmluvy o ES v spojení s jej článkom 32 sa ustanovuje, že jedným z cieľov spoločnej rybárskej politiky je zabezpečiť riadne zásobovanie. V nariadení (ES) č. 2371/2002[1] sa ustanovuje, že pri prijímaní opatrení určených na ochranu a zachovanie živých vodných zdrojov Spoločenstvo na tento účel uplatní prístup obozretného konania, aby sa zabezpečilo ich udržateľné využívanie a minimalizoval sa vplyv rybárskych činností na morské ekosystémy. Tak isto sa v ňom ustanovuje, že Spoločenstvo by sa malo zamerať na postupné zavádzanie prístupu k riadeniu rybného hospodárstva, ktorý je založený na ekosystémoch, a malo by prispievať k efektívnym rybolovným činnostiam v ekonomicky životaschopnom a konkurencieschopnom odvetví rybného hospodárstva, pričom zabezpečí primeranú životnú úroveň pre tých, ktorí sú závislí od rybolovu, a zohľadní záujmy spotrebiteľov. (2) Európske Spoločenstvo nie je zmluvnou, ale spolupracujúcou stranou Medziamerickej komisie pre tropické tuniaky (IATTC), a preto je zaviazané rešpektovať ochranné a správne opatrenia prijaté IATTC. Okrem toho sa Európske spoločenstvo stane členom IATTC, keď nadobudne účinnosť dohovor pre posilnenie Medziamerickej komisie pre tropické tuniaky ustanovený dohovorom medzi Spojenými štátmi Americkými a republikou Kostarika („Dohovor Antigua“) v roku 1949. Európske spoločenstvo schválilo konvenciu Antigua rozhodnutím Rady 2006/539/ES[2]. Pokiaľ dohovor nenadobudne účinnosť, Európske spoločenstvo má medzinárodnú povinnosť neporušovať cieľ a účel tohto nového dohovoru. V súčasnosti sa povolilo Španielsku rozhodnutím Rady 1999/405/ES[3] dočasne pristúpiť k IATC. (3) IATTC môže na základe vedeckých dôkazov prijať rozhodnutia určené na zachovanie populácií rýb v zásobách rýb migrujúcich na veľké vzdialenosti (vrátane tuniaka a tuniakovitých rýb) v oblasti tohto dohovoru na úrovniach, ktoré zabezpečia dlhodobú udržateľnosť týchto zásob. (4) Podľa článku 300 ods. 2 druhého pododseku Zmluvy o ES pozícia Spoločenstva v orgánoch zriadených oblastnými rybárskymi dohodami, ktoré majú prijať rozhodnutia s právnymi účinkami (okrem rozhodnutí doplňujúcich alebo pozmeňujúcich inštitucionálny rámec príslušných dohôd), sa musí prijať na základe návrhu Komisie kvalifikovanou väčšinou rozhodnutím Rady, ROZHODLA TAKTO: Článok 1 Pozíci a Spoločenstva v Medziamerickej komisii pre tropické tuniaky pre prípad, keď má táto komisia prijať rozhodnutia s právnymi účinkami, sa ustanovuje v prílohe k tomuto rozhodnutiu. Článok 2 Pozíciu Spoločenstva ustanovenú v prílohe k tomuto rozhodnutiu prehodnotí a podľa potreby pozmení Rada na návrh Komisie najneskôr do konania výročného zasadnutia Medziamerickej komisie pre tropické tuniaky v roku 2014. V Bruseli Za Radu predseda PRÍLOHA Pozícia Spoločenstva v Medziamerickej komisii pre tropické tuniaky 1. ZÁSADY V rámci IATTC Európske spoločenstvo: a) koná v súlade s cieľmi uskutočňovanými Spoločenstvom v rámci Spoločnej rybárskej politiky, hlavne na základe obozretného prístupu zabezpečiť udržateľné využívanie druhov regulovaných IATTC, podporiť postupné uplatňovanie ekosystémového prístupu k riadeniu rybolovu a minimalizovať vplyv rybolovu na morský ekosystém, ako aj prostredníctvom podpory ekonomicky životaschopného a konkurenčného rybného hospodárstva Spoločenstva, pri súčasnom zabezpečení primeranej životnej úrovne pre tých, ktorí sú závislí od rybolovu a zohľadnení záujmov spotrebiteľov; b) zabezpečuje, aby odporúčania IATTC boli v súlade s cieľmi dohovoru IATTC; c) zabezpečuje, aby opatrenia IATTC boli v súlade s medzinárodným právom a hlavne s ustanoveniami Dohovoru OSN o morskom práve, Dohody OSN o ochrane a riadení zásob transzonálnych rýb a rýb migrujúcich na veľké vzdialenosti, ako aj Dohody na podporu dodržiavania medzinárodných opatrení v oblasti ochrany a riadenia zo strany rybárskych plavidiel na šírom mori; d) podporuje konzistentné pozície v oblastných rybolovných organizáciách; e) usiluje sa o spolupôsobenie s politikou, ktorú Spoločenstvo uskutočňuje v rámci bilaterálnych vzťahov s tretími krajinami v oblasti rybolovu, a zabezpečuje súdržnosť s politikou vonkajších vzťahov; f) zabezpečuje dodržiavanie medzinárodných záväzkov Spoločenstva. 2. ORIENTÁCIE Európske spoločenstvo, pokiaľ je to vhodné, usiluje o podporu schválenia týchto aktivít v IATTC: a) prísnych opatrení na ochranu a riadenie zdrojov rybolovu spolu s umožnením ich dlhodobého udržateľného využívania a pri zohľadnení najvhodnejších dostupných vedeckých odporúčaní, inter alia prostredníctvom dočasného uzavretia pre plavidlá so záťahovými sieťami loviacimi tuniaka okatého, žltoplutvého a tuniaka pruhovaného, ako aj ekvivalentné opatrenia pre plavidlá s dlhými lovnými šnúrami loviacimi v zásobách tuniaka alebo mečiara, pokiaľ je to potrebné, zvážia sa špecifické opatrenia pre zásoby, ktoré sú postihnuté nadmerným lovom s cieľom predísť akémukoľvek zintenzívneniu rybolovu; b) opatrení na zabezpečenie toho, aby bolo rybolovné úsilie porovnateľné s dostupnými rybolovnými možnosťami; c) rozvoj a vykonávanie opatrení na účinné sledovanie, kontroly a dozor týkajúcich sa inter alia systému monitorovania plavidiel a schémy sledovania plavidiel, opatrení prístavných štátov, prísneho režimu kontroly prekladania na mori a zaznamenávania úlovkov v prípade určitých druhov, pokiaľ je to vhodné; d) posilnených opatrení na boj proti činnostiam NNN rybolovu; e) pokračujúceho úsilia o modernizáciu IATTC, inter alia prostredníctvom sledovania výkonu lodí. [1] Ú. v. ES L 358, 31.12.2002, s. 59. [2] Ú. v. EÚ L 224, 16.8.2006, s. 22. [3] Ú. v. ES L 155, 22.6.1999, s. 37.